**PRANEŠIMAS SPAUDAI**

2015-10-05

**Atvira savivalda –vienam tikslui ir moksleiviai, ir savivaldos vadovai!**

**Spalio 9-ąją, minint artėjančią Vietos savivaldos dieną, Anykščių rajono savivaldybė organizuoja atvirų durų dieną, kurios metu suplanuotos įvairios veiklos krašto moksleiviams, vyks Nepriklausomos Lietuvos Anykščių rajono savivaldos vadovų sambūris.**

Akcijos „Atvira savivalda“ metu jaunesnieji miesto ugdymo įstaigų moksleiviai turės galimybę iš arti susipažinti su darbu savivaldybėje – jiems vyks ekskursijos, mokiniai turės progą rajono vadovams išsakyti pastebėjimus, teikti siūlymus. Tą dieną vyresniųjų klasių mokiniai, Jono Biliūno gimnazijos gimnazistai, realiai išbandys viešojo administravimo darbą – įsijungs į savivaldybės padalinių bei skyrių veiklas, kurs ir viešai pristatys projektą „Anykščiai 2025. Viskas įmanoma!“.

Į projekto veiklų pristatymo renginį, kuris prasidės 14 valandą, drauge su žiniasklaidos atstovais pakviesti ir Nepriklausomos Lietuvos Anykščių rajono savivaldos vadovai. Pavakary suplanuotas savivaldos vadovų sambūris, kurio metu bus aptartos nūdienos problemos, pasidalinta ateities įžvalgomis.

„Šią dieną galima laikyti savivaldybių darbuotojų profesine švente, tačiau kartu tai ir visų mūsų šventė, nes visi gyvename tam tikroje savivaldoje. Tai visos bendruomenės šventė, kadangi tik nuo mūsų visų priklauso, kokią savivaldą sukursime ir koks bus Anykščių rajonas ateityje, - pristatydamas renginio „Atvira savivalda“ veiklas, sakė Anykščių rajono meras Kęstutis Tubis.

Į Anykščių rajono savivaldos vadovų sambūrį pakvieti buvę rajono vadovai Algimantas Dačiulis, Antanas Gražys, Saulius Nefas, Leonas Alesionka, Darius Gudelis, Alvydas Gervinskas, Sigutis Obelevičius. „Atviros savivaldos“ veiklose dalyvaus Antano Vienuolio progimnazijos ir Antano Baranausko pagrindinės mokyklos jaunesniųjų klasių moksleivių grupės bei 20 Jono Biliūno gimnazijos gimnazistų. Projekto „Anykščiai-2025. Viskas įmanoma!“ idėjos nukreiptos į Anykščių siekiamybę sėkmingai dalyvauti nacionalinėje atrankoje dėl 2022 metų Europos kultūros sostinės vardo.

Anykščių r. savivaldybės informacija

Kultūros, turizmo ir komunikacijos skyrius

specialistė ryšiams su visuomene

Monika Zaturskytė

monika.zaturskyte@anyksciai.lt

Tel. (8 381) 58 047, Mob. (8 614) 96 492